**ТЕМА 14: Развијање критичког приступа информацијама**

**Општи подаци**

**Име и презиме:** Ружица Петровић Гашевић

**Занимање/ радно место:** психолог

**Установа у којој сте запослени:** Геодетска техничка школа

**Email адреса**: ruzicapetrovic78@gmail.com

**Облик рада:** вебинар у трајању од 40 минута на Zoom-у, презентација и писани материјал

**Циљеви рада:**

\*оспособљавање ученика за критички приступ информацијама

\*подршка унапређивању компетенција психолога и педагога за развој дигиталних компетенција ученика

**Исходи:**

1. Ученици умеју да користе више извора информација за једну тему
2. Ученици познају и користе критеријуме за критички приступ изворима информација
3. Ученици познају и користе интернет алате за проверу извора информација

**Циљна група:** директна- ученици, индиректна- психолози и педагози

**РАЗВИЈАЊЕ КРИТИЧКОГ ПРИСТУПА ИНФОРМАЦИЈАМА**

Законом о основама система образовања и васпитања међу основне циљеве образовања и васпитања сврстани су развијање компетенција за сналажење и активно учешће у савременом друштву које се мења и развијање кључних компетенција за целоживотно учење, међупредметних компетенција и стручних компетенција у складу са захтевима занимања, потребама тржишта рада и развојем савремене науке и технологије. Неки од очекиваних исхода васпитања и образовања су да ученици прикупљају, анализирају, организују и умеју да разликују чињенице од интерпретација, да критички процењују информације и да поуздано, критички и одговорно према себи и другима користи дигиталне технологије. У истом документу као једна од кључних компетенција наведена је дигитална компетенција: самопоуздано и критичко коришћење информационих комуникационих технологија за рад, одмор и комуникацију, а као једна од међупредметних, и на крају основне и на крају средње школе, наведене су дигиталне компетенције.

Ипак, чини се да је тек са ванредном ситуацијом поводом појаве Covid-а и преласком на онлајн наставу постало јасно колико су заправо ове компетенције важне (и колико су (не)развијене). Утисак је да, поред тога, што би требало константно едуковати ученике на ове теме, и наставницима и стручним сарадницама недостају знања у вези са овим комптенцијама.

Пре интернета ствари су биле потпуно другачије, тада су наставници ученицима преносили знања, односно наставници су могли упућивати ученике на тачно одређене и проверене изворе информација- књиге, уџбенике и енциклопедије. Сада су ученицима потребни другачији наставници, они који ће им својим компетенцијама помоћи да та знања сами стекну јер информације које су доступне преко интернета не пролазе прво кроз стручну процену и селекцију преко наставника, већ су им ученици директно изложени, због чега је веома важно научити их како да их користе и препознају њихову вредност и поузданост.

Ако се присетимо не тако далеке прошлости и сетимо се колико смо бројева телефона знали напамет, а онда се запитамо колико бројева знамо данас, уочићемо веома важну разлику- данас није толико значајно памћење разних информација и њихово складиштење у главама, управо због тога што су, захваљујући интернету и разним уређајима, информације веома лако и брзо свима доступне. Самим тим, дошло је до промене перцепције смисла учења. Смисао учења је заправо у постављању правих питања, самосталном избору података и њиховом повезивању и пред свима нама је захтев за сталним надограђивањем знања и вештина, који се огледа у концепту целоживотног учења.

И у редовној настави све више и чешће примењивали смо дигиталне алате и креирали различите материјале да бисмо ученицима садржаје учинили интересантнијим и пријемчивијим. Ипак, онлајн настава, за коју нисмо имали прилике да се припремимо, „натерала“ је и нас и ученике да се „дигитализујемо“ у неочекивано великим размерама, савладали смо коришћење многобројних алата које до тад нисмо користили, почели са применом платформи за учење, видео састанцима итд.

Позитивна околност је да данас не постоји ништа о чему ученик не може да пронађе видео на Yotube-у, презентацију, чланак, есеј, целу е-књигу… Резултат овога је да ученик има могућност да сам изабере материјале који му требају, ниво знања које жели да постигне, начин на који ће да учи и време које му најбоље одговара за учење. Ученици могу користити различите технике учења јер до података који им требају могу доћи помоћу обичног текста, слике или видеа, или могу одабрати интерактивне канале учења попут интерактивних платформи, симулација, игрица, квизова…

Утисак је да смо се, у контексту дигиталних компетенција, у класичној настави најчешће бавили димензијама сигурности на интернету и комуникацијом. Тренутно се као веома важна димензија издваја разумевање и обрада информација јер у мноштву доступних извора од изузетног је значаја критички им приступити и изабрати поуздане, корисне и адекватне изворе информација .

**Основни појмови и улога наставника и стручних сарадника у развијању критичког вредновања извора информација**

Данас се подразумева да би требало да будемо дигитално писмени –исто као што умемо да читамо и пишемо и сматрамо је једном од кључних вештина. Веома је мали број занимања који у данашње време не захтева дигиталну писменост. Међутим, иако деца почињу да користе дигиталне уређаје у све млађем узрасту, употреба технологије неће учинити младе вештим корисницима дигиталне технологије јер пажњу деце на интернету највише окупира забава и комуникација са вршњацима на друштвеним мрежама, што само по себи неће допринети развоју дигиталне писмености и интелигенције.

|  |
| --- |
| **Дигиталне компетенције** могли бисмо дефинисати кроз пет димензија (DIGCOMP: Оквир за развој и разумевање дигиталне компетенције у Европи- The Digital Competence Framework for Citizens With eight proficiency levels and examples of use (revidirana verzija), Carretero Gomey S., Vuorikari R., Punie Y., 2017.)- разумевање и обрада информација, комуникација и онлајн сарадња, стварање/креирање дигиталног садржаја, сигурност и решавање проблема. 1. Подручје обраде информација односи се на проналажење, организацију и критичко размишљање о дигиталним податацима, информацијама и садржајима.2. Подручје комуникације и онлајн сарадње односи се на могућности интеракције, комуникације и сарадње коришћењем дигиталне технологије и алата. Важан део овог подручја је *netiquette*- „бонтон на мрежи“, односно скуп правила понашања на мрежи којима се корисници дигиталних технологија подстичу на прикладно понашање и опхођење са другима. 3. Компетенција стварања дигиталног садржаја односи се на стварање нових и уређивање постојећих садржаја, као и интеграцију информација и садржаја у постојеће базе знања с посебним нагласком на разумевање коришћења ауторских права и лиценци.4. Област сигурности бави се начинима заштите уређаја, садржаја, личних података и приватности у дигиталном окружењу и освешћивањем утицаја дигиталних технологија на социјалне односе и свакодневни живот појединца.5. Последња област обухвата решавање проблема односно развијања способности идентификовања потреба и проблема и њиховог решавања у дигиталном окружењу, као и креативне и иновативне начине употребе дигиталних алата. Под појмом **дигитална интелигенција** могли бисмо обухватити социјалне, емоционалне и когнитивне вештине које су нам потребне за суочавање са изазовима интернета, које можемо поделити на неколико области:Дигитални идентитет – Креирање и управљање онлајн идентитетом, садржајима који представљају неку особу или иза којих се неко крије и развијање свести о утицају онлајн присуства и свест о томе да се креирани идентитет разликује од личности. Развијање потпуну свести о томе како се представљамо и како се други представљају, као и да то не значи да нас неко познаје или да ми некога познајемо само зато што смо пријатељи на друштвеној мрежи или чланови истог тима у игрици.Дигитална употреба – Коришћење уређаја и медија, успостављање контроле и равнотеже између живота он и офлајн. Ово уствари значи да можемо да направимо разлику између направљене слике и реалности и да будемо способни да пронађемо задовољство и остваримо резултате ван те направљене слике.Дигитална сигурност – препознавање и управљање са ризицима на друштвеним мрежама, препознавање потенцијално опасних и непожељних садржаја и успостављање дистанце у односу на разне садржаје. Дигитална емоционална интелигенција – Способност емпатије и изграђивање добрих онлајн односа.Дигитална комуникација – Комуницирање и сарадња онлајн, која укључује културу групе и начин опхођења према другим корисницима.**Медијска писменост** подразумева „приступ, анализу, вредновање и стварање садржаја“ (Aufderheide,1992). То пре свега значи да медијски корисници, подједнако и деца и одрасли:• имају приступ медијима и знају како да их користе (нарочито се ово односи на нове медијске технологије које се свакога дана развијају и потребно је стално додатно усавршавање у том подручју);• знају да вреднују и критички анализирају различите медијске садржаје како би знали да протумаче поруке, тачније њихову веродостојност, поузданост и истинитост, у различитим медијима и на темељу њих доносе одговорне одлуке;• развијају сопствене медијске садржаје чиме постају активни учесници у друштву изражавањем својих ставова и мишљењаПре свега због доступности садржаја преко интернета и мобилних платформи, односно развоја дигиталне технологије, а под утицајем Унеско-а, све чешће се користи појам **медијско-информатичка писменост** (Grizzle, Carme Torras Calvo,2013), који подразумева бројне облике писмености: медијску, информатичку, књижевну, телевизијску, филмску, дигиталну, итд., а наведеним термином је препозната важност свих врста медија, укључујући и друштвене мреже. За сваки од ових облика писмености најважнији је развој критичког размишљања. **Критичко размишљање** се дефинише „као освешћено, евалуативно мишљење осетљиво на контекст. Критичка мисао подразумева процену неког мисаоног процеса или продукта, засновану на критеријумима при чему су критеријуми не само нужно логички засновани већ и контекстуално осетљиви. Свест о сопственом когнитивном функционисању, као и способност препознавања и разумевања сопствених и туђих емоција и ставова, нужни су предуслови ефикасне критичке евалуације.“ (Д.Павловић-Бабић, З.Крњаић, Ј.Пешић-Матијевић, Р.Гошовић, 2001.) Опште претпоставке критичког мишљења су уочавање и разумевање релација, извођење и заснивање судова, уочавање логичких грешака, доказивање и оповргавање (аргументовање) и разликовање природе одређених сазнајних категорија.Критичко мишљење манифестује се кроз:1. Критичку рецепцију – односи се на два аспекта- селекцију информација које су нам доступне и евалуацију, односно процена вредности информација. У том смислу значајно је да ученици буду упознати са уобичајеним пропагандним техникама, спремни да користе и упоређују више извора података и истражују релевантност извора података за проблем.
2. Критичку продукцију- процес који почиње "излиставањем" релевантних проблема и могућих решења, применом техника креативног мишљења, затим се наставља детаљним критичким преиспитивањем појединих ставки, њиховим разматрањем, прецизирањем, дорађивањем или одбацивањем.
3. Конструкција знања- усвајање знања и његову реконструкцију, односно њихово уграђивање у постојећа знања, раније стечених.
4. Решавање проблема и доношење одлука- обухвата низ корака у решавању проблема: идентификацију/формулисање проблема; дефинисање и представљање проблема; одређивање стратегија; организацију информација; одређивање извора; праћење и евалуацију.

Постоји повезаност и испреплетеност међу различитим манифестацијама критичког мишљења. Критичка продукција је сложени процес у коме се то можда најбоље може уочити јер се у њега убраја и критичка рецепција , конструкција знања и решавање проблема. Критичка продукција може се делом посматрати и као процес решавања проблема јер подразумева постављање одређеног проблема и формулисање задатака и циља, затим осмишљавање корака односно фаза које подразумева и решавање проблема- дефинисање проблема, постављање и провера хипотеза. Зато се решавање проблема може посматрати као независна манифестација критичког мишљења, али и као део критичке продукције, која уз све наведено, укључује још и креативно мишљење. Такође, решавање проблема укључује критичко вредновање различитих извора информација према релевантности за проблем (ауторитет извора). (Д.Павловић-Бабић, З.Крњаић, Ј.Пешић-Матијевић, Р.Гошовић, 2001.) У периоду реализације онлајн наставе, ученици су у прилици да сами обликују свој начин учења који је прилагођен личним стиловима учења и времену које им највише одговара, а за то је потребо да науче, пре свега, да критички приступају изворима. Чак и ако погледамо социјални аспект учења и то да учимо не само примањем и не само давањем него највише и најбоље разменом, интернет је омогућио и ову компоненту- можемо питати оне који знају, имитирати оне који су у нечему вештији од нас гледајући њих како раде.Када све ово сагледамо, схватамо колико је важна улога наставника у овом процесу. Важнија него у класичној, редовној настави. Ученици су у онлајн настави много самосталнији, а наставници су потребни као ментори који ће их водити кроз процес усвајања градива, подржавати их и мотивисати када наиђу на препреке и као својеврсни „кустоси“ који ће у мноштву различитих материјала, садржаја и алата изабрати и упутити ученике на најквалитетније и најприлагођеније њиховим могућностима и потребама, и који ће их учити да сами развијају вештине критичког приступа информацијама, као веома важне димензије дигиталних компетенција.С обзиром на то да ученици као медиј најчешће користе интернет, у даљем тексту ћемо се бавити препознавањем лажних вести, као једним од аспеката и могућих тема у оквиру медијске писмености, нарочито препознавањем лажних вести на интернет страницама и порталима.***Извор*** информација је интернетска страница или материјал из којега преузимате информације. Извори могу бити писане, усмене и физичке изворе,а на интернету је могуће повезивати различите врсте извора, на пример ученици могу да након читања неког текста погледају филм на исту тему.***Критичко вредновање извора*** значи проверавање извора и процењивање њихове веродостојности. Захваљујући критичком вредновању извора можемо свесно да бирамо изворе којима ћемо се служити. Велики проблем је што информације на интернету може објавити било ко због чега није лако критички их проценити. Осим тога, тешко је вредновати све доступне информације којих је веома много. **Како критички вредновати изворе информација на интернету?*****Критеријуми за критичко вредновање извора:****1.Потребно је добро проверити извор* кроз следеће кораке:\*провера веб адресе – Ако први пут видимо сајт са којег долази нека информација, требало би проверити домен, односно веб дестинацију. Уколико је у питању непознати сајт (неки који не спада у групу поузданих и проверених, којима се може веровати), може се испитати колико је сајт праћен колико му се верује. Уколико се ради о блогу, у њима су садржани лични ставови појединца и то их чини мање поузданим изворима информација од оних иза којих стоје установе, медијске или издавачке куће. Такође би требало погледати и друге чланке на том сајту, јер се и из тога може видети веродостојност. \*провера аутора – На поузданим интернет страницама постоји део „о нама“, у коме се може видети ко стоји иза сајта. Ови подаци су веома важни да бисмо имали увид у компетенције онога ко пише и објављује одређени садржај, али је значајно и то што посетиоцима сајта улива поверење, а за ауторе и креаторе сајта повећава одговорност. \*провера навода у оквиру текста – у зависности од тога да ли је, на пример, у једној вести написано “Како нам је рекао извор близак …” или “Из Владе је саопштено…” извор ћемо вредновати другачије. Знатно мању тежину имаће вест у којој се цитирају „проверени извори“, а нигде се не наводе извори. 2. *Потребно је проверити текст*\*не читајте само наслов- Један од начина како се шире лажне вести је у чињеници да површно прочитамо само наслов, а не цели чланак. Ако нам је наслов привлачан, поделимо лажну вест и тиме сами ширимо дезинформације.\*граматичке или словне грешке –разне грешке у куцању су могуће и честе, нарочито на сајтовима који дневно постављају стотине вести. Али уколико је таквих грешака превише или су често присутни знаци интерпукције или се користе велика слова, онда је велика вероватноћа да се ради о лажним вестима. \*временска одредница текста – веома честа појава је да се неки садржај (вест или слике о неком догађају, о некој необичној и интересантној појави или личности) поново појаве након извесног времена. Наравно, креатори ових садржаја вест сместе у нов контекст не наводећи време када се догађај одиграо. Зато је веома важно проверити време објављивања чланка.3. *Потребно је потражити и друге изворе информација*\*други сајтови – У већини случајева, наши ученици укуцају појам који траже у претраживач и отворе прво што се појави. Обично на томе и остане. Техником „copy-paste“ пренесу то у свој задатак. Примери за то су бројни. Од изузетног је значаја научити ученике да би сваку информацију са интернета требало потражити на неком другом сајту. Када су у питању вести, проблем може бити уколико вест постане вирална, па је објави велики број портала, а то нас доводи до још једне димензије дигиталних компетенција- новинари који су савесни, поштују етику и ауторска права и који су можда и сами изманипулисани, увек ће навести извор информција, који се онда може проверити и на основу тога проценити могућност истинитости информације. \*начин на који смо дошли до информације - вероватно се свима десило да се, док необавезно листају друштвене мреже, појаве спонзорисане објаве са драматичним насловима. Реч је о тзв. Clickbait-овима, који се обично налазе на порталима који се, кад критички процењујемо извор, веома ниско вреднују. *4.* Чак и кад смо проверили изворе, важно је да добро *размислимо пре него што поделимо* неки садржај. Извори лажних вести ослањају се на то да ће читаоци делити и ширити њихове садржаје. Те лажне вести могу врло брзо неконтролисано кружити и имати штетне последице за оне који су укључени у њих и којима их и ви делите. Посебно опрезни би требало да будемо са сајтвима и информацијама које потврђују наше ставове- људи су врло често склони да прате теме које потврђују њихов поглед на свет. Лажне вести и јесу обликоване и написане тако да у читаоцима пробуде емоцију и потврде њихове ставове.  ***Радионица за ученике***Са ученицима се о овој теми може разговарати на разне начине и бројни су извори на који се могу упутити. Ипак, као неко ко, кад год је то могуће, бира радионичарски рад, и у овом случају предлажем радионицу.Уводна активност била би квиз (Kahoot) у коме би ученици, у некој од доступних апликација, одговорили на тврдње, потврдно или одрично (прилог 1). Након тога, тврдње би биле кратко прокоментарисане и ученицима би требало разјаснити основне појмове- димензије дигиталних компетенција и нагласити значај критичког размишљања, односно његовог аспекта- критичког приступа изворима информисања, и представити циљ радионице- учење препознавања лажних вести.Након тога, са ученицима би се, током главне активности, могао продискутовати радни материјал, који би им унапред био послат,а затим би пронашли неки сајт на задату тему и практично применили неки од предложених алата (проверили текст, слику,видео запис). Такође, ученици би могли изабрати два сајта које добију током претраживања исте теме и направити презентацију у којој би одговорили на питања по критеријумима за критичко вредновање извора информација (што може бити задатак за самостални рад). Као завршну активност, ученици би могли добити линкове за онлајн игрицу <https://www.getbadnews.com/#play> (старији ученици са релативно добрим познавањем енглеског језика) или за 7.епизоду емисије „Све боје интернета“ (РТС)- <https://www.youtube.com/watch?v=_2BzlOfxNmY>.**Уместо закључка**Са појавом интернета информације се шире веома брзо и лако. Сви смо изложени великом броју информација. Недавно је једно истраживање на МИТ Универзитету у САД-у(<https://www.media.mit.edu/publications/the-spread-of-true-and-false-news-online/>) показало да се лажне вести на Твитеру шире шест пута брже од тачних и да имају 70% већу вероватноћу да буду ретвитоване. Све ово указује да је критички приступ информацијама, способност селекције информација и процене њихове веродостојности, веома значајна. Важно је на то указивати ученицима и развијати код њих вештине критичког приступа информацијама, користећи општа и теоријска знања и применом практичних алата који су на располагању.**Списак извора*** DIGCOMP: A Framework for Developing and Understanding Digital Competence in Europe (prva verzija) <http://publications.jrc.ec.europa.eu/repository/bitstream/JRC83167/lb-na26035-enn.pdf>
* The Digital Competence Framework for Citizens With eight proficiency levels and examples of use (revidirana verzija)

[https://publications.jrc.ec.europa.eu/repository/bitstream/JRC106281/web-digcomp2.1pdf\_(online).pdf](https://publications.jrc.ec.europa.eu/repository/bitstream/JRC106281/web-digcomp2.1pdf_%28online%29.pdf)* Наставник за дигитално доба 2019 <https://zuov.gov.rs/wp-content/uploads/2019/08/2019_ODK_Nastavnik-za-digitalno-doba.pdf>
* <https://science.sciencemag.org/content/359/6380/1146>
* Деца у дигиталном добу- Добринка Кузмановић, Весна Златаровић, Наташа Анђелковић, Јелена Жунић Цицварић <https://www.unicef.org/serbia/media/10366/file/Deca_u_digitalnom_dobu.pdf>
* Fake≠ fact, приручник за наставнике <https://www.medijskapismenost.hr/wp-content/uploads/2019/03/fake-or-fact-priru%C4%8Dnik-za-nastavnike.pdf>
* ПСИХОЛОГИЈА, 2001, 1-2, 195-208 УДК 159.954/.955 Структура способности и вештина критичког мишљења Драгица Павловић-Бабић, Зора Крњаић, Јелена Пешић-Матијевић, Радмила Гошовић <https://scindeks-clanci.ceon.rs/data/pdf/0048-5705/2001/0048-57050101195P.pdf>
* Како препознати дезинформације и лажне вијести, наставни материјали за средње школе за ученике од 1.до4.разреда <https://www.medijskapismenost.hr/wp-content/uploads/2018/05/medijska-pismenost-lazne-vijesti.pdf>
* Media and information literacy, a practical guidebook for trainers <https://www.dw.com/downloads/42424317/dw-akademiemilguidebook2018.pdf>

**Mатеријали и прилози:**1. <https://www.getbadnews.com/#play>
2. <https://www.youtube.com/watch?v=_2BzlOfxNmY>
3. [www.iana.org/domains/root/db/](http://www.iana.org/domains/root/db/):
4. [www.blogspot.com](http://www.blogspot.com)
5. [www.images.google.com](http://www.images.google.com)
6. [www.tineye.com](http://www.tineye.com)
7. <https://citizenevidence.amnestyusa.org/>
8. Питања (тврдње) за квиз за ученике- прилог 1
9. Радни лист (питања за критички приступ изворима информација)- прилог 2
10. Интернет алати за проверу извора информација- прилог 3
 |
|  |
|  |
|  |
|  |

**Прилог 1:**

**Питања за квиз: “Ширење (дез)информација”**

У овом квизу желимо да проверите колико знате о феномену ширења лажних вести и дезинформација путем различитих медија.

1. Феномен лажних вести није ништа ново. Лажне вести су се појављивале у таблоидима, али и у веродостојним медијима.

2. Лажне вести се по правилу не производе намерно или са тачно одређеним циљем.

3. Када корисници друштвених мрежа шире лажне вести, они су тога ретко свесни.

4. Лажне вести могу обликовати јавно мнење и утицати на изборне процесе.

5. Људи могу зарадити новац креирајући лажне вести и ширећи дезинформације кроз друштвене мреже.

6. Када се једном разоткрије лажна вест она више не може утицати на ставове и уверења.

7. Гласине за које се утврди да су лажне нестају брже него оне за које испоставило да су тачне.

8. Можемо веровати чланцима и причама које деле наши пријатељи, а које изгледају као да су из проверених извора.

9. Ефикасније је прикупити чињенице као доказ да нека информација није тачна него једноставно рећи да то није истина.

10. Ако информације прикупљамо из традиционалних извора (новине, радио, ТВ…) мања је шанса да ће то бити лажне вести.

11. Мало људи проверава аутентичност неког снимка која се шири преко друштвених мрежа.

12. Млади су склони преношењу вести и информација које нису проверили.

13. Свака информација којој смо изложени дугорочно може утицати на наше ставове и понашање.

\*прилагођено из Media and information literacy, a practical guidebook for trainers

**Прилог 2:**

**МАТЕРИЈАЛ ЗА УЧЕНИКЕ**

**Критеријуми за критичко вредновање садржаја на интернету**

ПРОВЕРИТИ ИЗВОР

* Да ли ми је овај сајт познат?
* Који је домен овог сајта- коме припада и ко стоји иза њега? Да ли ми је позната та установа?
* Какви су други чланци на овом сајту?
* Ко је аутор овог чланка? Да ли ми је познат? Какви су му други чланци?
* Који су извори наведени у чланку?

ПРОВЕРИТИ ТЕКСТ

* Да ли текст заиста говори о ономе што је написано у наслову?
* Којим стилом је написан текст?
* Да ли у тексту има много словних и граматичких грешака?
* Да ли је текст актуелан, кад је објављен?
* Да ли се већ негде појављивао текст или други садржај (слике, видео запис)?

ПОТРАЖИТИ ДРУГЕ ИЗВОРЕ ИНФОРМАЦИЈА

* Да ли о догађају постоји још информација на другим сајтовима?
* Да ли се ове информације слажу?
* Јесу ли информације поткрепљене неким доказима и другим изворима?
* Садржи ли страница огласни материјал?
* Јесмо ли тражили или је текст “пронашао” нас?

И КАД СМО СВЕ ПРОВЕРИЛИ, ДОБРО РАЗМИСЛИТИ ПРЕ НЕГО ШТО ПОДЕЛИМО НЕКИ САДРЖАЈ!

**Прилог 3:**

***Поступци и алати који могу бити корисни за критички приступ информацијама***

Доменски део имена може нам помоћи да дођемо до информације ко стоји иза одређене wеб адресе. Попис домена може се пронаћи на [www.iana.org/domains/root/db/:,](http://www.iana.org/domains/root/db/%3A%2C) ова база података може нам послужити да сазнамо ко је власник домена јер су у овој бази информације о свим регистрованим доменима.

Постоји једноставан начин да се истражи које су странице повезане с извором који желимо да проверимо. Ако у поље претраживача унесемо кључну реч везе и две тачке, а након њих УРЛ [www.blogspot.com](http://www.blogspot.com), можемо открити које су странице повезане са том адресом и колико их је. Такође, када су у питању *текстови*, може се копирати наслов или цела реченица коју под наводницима пренесемо у претражиавач.

За *слике* можемо користити Гугул претраживање слика (images.google.com) како бисмо сазнали више о њој, у опцији search Google for image. Коришћењем web услуге Tineye.com уколико слику учитамо у дигиталном облику или укуцамо УРЛ слике, можемо сазнати колико је пута слика коришћена и где

Код *звучних записа* тешко је одредити да ли је дигитални запис који сте пронашли на интернету аутентичан, у ту сврху може бити корисна претрага према називу датотеке.

При критичком вредновању *видео материјала* важно је обратити пажњу на квалитет снимка, особу која је одговорна за његово учитавање, а корисни могу бити и коментари везани за видео. Један од алата који може бити од помоћи за утврђивање тачног времена постављања снимка и испитивања да ли се односи баш на тај догађај је <https://citizenevidence.amnestyusa.org/>

\*ИГРИЦА

[https://www.getbadnews.com/#play](https://www.getbadnews.com/)

\* ФИЛМ

<https://www.youtube.com/watch?v=_2BzlOfxNmY>